  Анжелика Тихонова корреспондент Удмуртиын куинь аресозь нылпиен пукись 3 сюрслэсь трос анайёс выль ӧнеръя тодон-валан басьтозы. Дунтэк курсъёс Россилэн азьмуртэныз Владимир Путинэн кичӧлтэм «Демография» ӵектос улсын радъясько. Со сярысь элькун тӧролэн но кивалтэтлэн пресс-службазы ивортэ. Интернетысь ивор утчанъя огезлэн тужгес вӧлмем сервислэн чакламъёсызъя, берло дыре куинь аресозь нылпиен пукись нылкышноослы выль ӧнер яке ӧнерзыя ватсаса тодон-валан басьтыны луонлыкъёс сярысь юанъёс йыло Егит анайёслэн ӧнерзыя тодон-валанзэс ыштэмзы уг поты яке нылпизылы но дырзы мед кылёз, ужаны но мед быгатозы шуыса выль ӧнерлы дышетскыны мылкыд каро. Выль ӧнер басьтон яке тодон-валанэз будэтон понна нылкышноос улон интызыя Калыкез уже интыянъя центре вазиськыны кулэ. Профориентацияя ужез Удмуртиысь котькуд центрын ортчытозы. Ужъя рынокын кулэ луись котькыӵе ӧнерлы дышетозы: йырси ӵышкисьлы но, пӧрасьлы но, числовой программной управлениен ужась станоклы операторе но Ӵектосэ кык толэзьлэсь бадӟым но куинь ареслэсь пичи нылпиен пукись нылкышноос пыриськыны быгато. Эм справка басьтыны кулэ ке, кылсярысь, пӧрасьлы, гижы утялтӥсьлы, вань коньдон тыриськонъёсты Калыкез уже интыянъя центр ас вылаз басьтоз. Курсъёс кык арняысен куать толэзёзь кыстӥсько – таиз ӧнер бордысь потэ. Тросгес саклык тодонлыкъёсты уж вылын эскеронлы висъяське. Со огъя дышетскон вакытлэсь 60 процент пала дырзэ басьтэ. Ӵемгес нылкышноос йырси ӵышкись, пӧрась, вуриськись, бухгалтер, гижы утялтӥсь ӧнеръёсты быръё. Удмуртиын рабочей ӧнеръёс котьку сямен ик тужгес кулэ луисьёсыз луо - вань вакансиос пӧлысь 64 процентэз. Тужгес но кулэ каро пӧрасьёсты, вуриськисьёсты, электротӥрлыкез тупатъянъя но ужатонъя электромонтёръёсты но мукетъёссэ. 1-тӥ пӧсьтолэзьлы Калыкез уже интыянъя центръёслэн келямзыя элькунысьтымы куинь аресозь нылпиен пукись 126 нылкышноос дышетскыны кутскизы ини. Анайёсты дышетон понна 2019-тӥ арын улосвыл коньдэтысь 1 миллион 700 сюрс манет висъямын. Нош вуоно арысен программалы 95 процентсэ коньдонэз федерал коньдэт висъялоз, 5 процентсэ - элькун. Тодэ вайытом, «Демография» йӧскалык ӵектос 2019-2024 аръёслы чакламын. Тегъёс: Дышетон Удмуртия демография Мерлык нылкышноос анайёс  